De seneste dages faglige møder om trivslen blandt medarbejderne på Aalborg Portland er mundet ud i en aftale om et møde mellem ledelse og medarbejdere.

Utilfredsheden blandt medarbejderne på Aalborg Portland er nu mundet ud i et møde med ledelsen på mandag. Her skal man sammen drøfte de spørgsmål, medarbejderne har rejst i forbindelse med de faglige møder, der har været holdt på arbejdspladsen onsdag og torsdag morgen. Det fortæller kommunikationschef ved Aalborg Portland Thomas Uhd. - Vi skal drøfte det videre skridt i forhold de spørgsmål, der er rejst. Altså er endt ret udramatisk og med en god dialog mellem medarbejdere og ledelse, meddeler han i et skriftligt svar til TV2 Nord. Thomas Uhd ønsker ikke at uddybe, hvad dialogen handler om. - De specifikke omstændigheder betragter vi som interne forhold mellem medarbejdere og ledelser, lyder det fra kommunikationschefen. - Det handler om trivsel Gruppeformand ved 3F Aalborg, Benny Vinther Jensen, har tidligere fortalt til TV2 Nord, at det er trivslen på Aalborg Portland, der giver udfordringer. Han fortalte, det er sket flere gange, at medarbejderne på Aalborg Portland har nedlagt arbejdet. - Da var det også trivslen, der var det problematiske. Der fik de værktøjer, der skulle få det til at blive bedre. Men det er de så åbenbart ikke tilfredse med, siger han. Ifølge TV2 Nords første oplysninger var der tale om en arbejdsnedlæggelse, hvilket senere viste sig ikke være tilfældet. Der var tale om et fagligt møde onsdag morgen, der blev fulgt op af et møde torsdag morgen. Ud over dette har medarbejdere arbejdet som normalt på fabrikken.